Rower in polisieman se huis doodgeskietŉ Saak van moord word ondersoek nadat ŉ polisiebeampte van Centurion Woensdag ŉ rower in sy huis in Eldoraigne doodgeskiet het. Die beampte, wie se naam, rang en ouderdom nie bekend gemaak is nie, was glo op verlof en het na sy ma, wat in ŉ rolstoel is, omgesien. Hulle het geslaap toe hy iemand by sy voordeur gehoor het. Lt.kol. Katlego Mogale, ŉ polisiewoordvoerder van Gauteng, sê die beampte het ondersoek gaan instel en twee vermeende rowers in sy voorhuis betrap nadat hulle die voordeur oopforseer het. “Die beampte het op hulle geskiet. Een van die verdagtes is noodlottig in die bolyf gewond. Die ander verdagte is ook gewond, maar kon van die toneel in ŉ Opel Corsa vlug,” het Mogale gesê. Niemand is nog in verband met die voorval in hegtenis geneem nie. ŉ Saak van moord en huisroof word ondersoek.